Carrol Boyes sterfCarrol Boyes. (Foto: Verskaf) Die bekende Suid-Afrikaanse kunstenaar en ontwerper, Carrol Boyes, het Woensdagaand gesterf. Michelé Stuurman, ŉ woordvoerder van die Carrol Boyes-maatskappy, het die nuus aan Maroela Media bevestig. Volgens Stuurman het Boyes (65) gisteraand gesterf ná ŉ kort siekte. Meer inligting oor die aard van haar siekte is nie bekendgemaak nie. Boyes was ŉ ikoniese Suid-Afrikaanse ontwerper veral bekend vir haar luukse huis- en leefstylprodukte. Sy het haar maatskappy in 1991 op die been gebring en vinnig naam gemaak vir haar ongewone en pragtige funksionele kunswerk. Haar ontwerpe is oor die hele Suid-Afrika verkoop, maar ook in 30 ander lande versprei. ŉ Kenmerkende Carrol Boyes-produk. (Foto: carrolboyes.com) Stuurman sê almal by die Carrol Boyes-maatskappy is platgeslaan deur die nuus oor haar dood. “Carrol het lewens op soveel maniere verryk. Sy het ŉ onkonvensionele benadering tot die sakewêreld gehad en haar boodskap aan haar personeel was: ‘Ek het soveel pret saam met julle gehad en julle het my lewe ongelooflik verryk. Onthou asseblief dat ons dinge anders doen hier. Moet nooit gewoon wees nie – wees buitengewoon en gooi elke nou en dan so ŉ bietjie stoutgeit by om aan die lag te bly. Moet nooit jul sin vir humor verloor nie.’” Stuurman sê Boyes sal onthou word vir haar lewensverhaal, haar liefde en haar prettige kreatiwiteit. “Sy verlaat ons met ŉ nalatenskap van uitnemendheid, eenheid, bemagtiging en baanbrekende funksionele kuns. Sy sal baie gemis word.”